Eskom verloor miljarde weens afsonderingAndré de Ruyter, uitvoerende hoof van Eskom. Eskom verwag om tussen R2 miljard en R2,5 miljard in inkomste te verloor weens verminderde elektrisiteitsverbruik tydens die tydperk van algehele afsondering. Só het André de Ruyter, uitvoerende hoof van Eskom, in ŉ onderhoud met die energiekenner Chris Yelland gesê. Die onderhoud is oorspronklik op EE Business Intelligence geplaas. Suid-Afrika is al sedert 26 Maart in algehele afsondering om die verspreiding van Covid-19 te verhoed. Gevolglik is baie myne, fabrieke en ondernemings gesluit en gebruik dus baie minder elektrisiteit. Volgens De Ruyter het die vraag na elektrisiteit in dié tyd met 7 500 MW na 9 000 MW afgeneem. De Ruyter wys wel daarop dat Eskom in dié tyd ook minder uitgawes het, aangesien die kragvoorsiener minder steenkool en diesel moet verbrand. “In dié stadium weet ons nog nie presies wanneer die afsondering heeltemal opgehef gaan word, of die ekonomie dadelik weer op dreef gaan kom en of daar ŉ verlengde afname in die gebruik van elektrisiteit gaan wees nie,” sê De Ruyter. “Ons moet ons voorberei op enigiets wat die globale ekonomie dalk na ons kant toe gooi.” Hy sê Eskom sal beslis ook mooi moet kyk na waarop hy geld uitgee, insluitend sommige kontrakte met steenkoolverskaffers. “Ons moet veral die R104 miljard ondersoek wat ons jaarliks bestee aan aankope. Ons het nog nie al die opsies oorweeg om die koste van aankope te verlaag nie.” Volgens De Ruyter is verdere afleggings as kostebesparingsmaatreël nie nou moontlik nie, aangesien die regering Eskom beperk het wat betref die moontlike aantal afleggings. Hy is egter vol vertroue dat Eskom nie in die nabye toekoms verdere reddingsboeie vanaf die regering nodig sal kry nie. “Ek het reeds met die uitvoerende span vergader en hulle aangesê om koste te beperk, aankope te bestuur en die syfers af te bring, aangesien ons nie die luukse het van oorvloedige ondersteuning van die fiskus nie, ongeag wat ná Covid-19 gebeur,” het De Ruyter aan Yelland gesê.